Godwin Scicluna li jinsab akkużat bil-qtil ta’ Joseph Carauna ta’ 61 sena fil-Kalkara f’Ottubru tas-sena l-oħra, ingħata l-ħelsien mill-arrest fuq garanzija personali ta’ €30,000 u depożitu ta’ €30,000 oħra. Scicluna huwa a kkużat ukoll b’attentat ta’ qtil tal-eks sieħba tiegħu Simone Caruana u tnejn minn uliedu; u li darab gravi lill-eks sieħba tiegħu u waħda minn uliedhom. Il-Qorti ħarġet ukoll ordni ta’ protezzjoni fuq Simone u t-tfal. Waqt il-kumpilazzjoni tax-xhieda kontra Godwin Scicluna li qed iwieġeb li mhux ħati tal-akkużi miġjuba kontrih, ix-xhud Reno Said qal li jiftakar li l-koppja kienu jargumentaw ħafna u li inċident bħal ma ġara kien ilu ġej. Qal ukoll li mhux l-ewwel darba li kien ikollu jintervjeni fl-argumenti ta’ bejniethom. Jiftakar li darba l-koppja kellha argument waqt l-ikel, u l-akkużat ried jagħti daqqa ta’ furketta lis-sieħba tiegħu, iżda minflok laqat lit-tarbija li kienet fuqha. Il-każ seħħ il-Ħadd 27 ta’ Ottubru 2013 meta Simone Caruana ħadet lit-tfal biex iqattgħu ftit ħin ma missierhom u inqala’ argument fuq kamera tar-ritratti. Huwa allegat li f’ħin minnhom Godwin Scicluna qabad senter u beda jhedded lil-eks sieħba tiegħu bih. Joseph Carauna kien fil-karozza qed jistenna lil bintu u mar biex jikkalma is-sitwazzjoni iżda minflok spiċċa qala tiri ta’ senter sparati lejh bil-konsegwenza li tilef ħajtu ftit tal-ħin wara. Godwin Scicluna kien spara wkoll tiri lejn Simone Caruana u tnejn minn uliedu, bil-mara tinlaqat minn ċomb fi spallejha u għonqa u waħda mit-tfal intlaqtet biċ-ċomb f’idejha.